Kuivamatalan kolme NEG Micon-mallista tuulivoimalaitosta.
**Kuivaniemen tuulivoimapuisto** on Pohjois-Pohjanmaalla Iin kunnassa Vatunkiin ja Kuivamatalalle rakennetuista kahdeksasta tuulivoimalaitoksista muodostuva tuulivoimapuisto. Niiden kokonaiskapasiteetti on 7,0 megawattia ja vuosituotanto on 10–15 gigawattituntia. Tuulivoimapuiston on rakentanut pääosin Vapo Oy vuosina 1995–2002, sen on omistanut vuodesta 2012 alkaen Leppäkoski Group ja voimaloita operoi EPV Tuulivoima Oy .

Yleistä
-------

Tuulivoimapuisto muodostuu kahdesta osasta: Kuivaniemessä sijaitsevasta Vatungin palvelusatamasta ja sen edustalla puolen kilometrin päässä sijaitsevasta Kuivamatalan saaresta. Tuulipuisto on rakennettu neljässä vaiheessa ja siinä toimii kahdeksan tuulivoimalaitosta. Tuulipuiston pituus on 1,0 kilometriä, leveys 0,5 kilometriä, ja kaikki voimalaitokset sisällensä sulkevan alueen pinta-ala on 24 hehtaaria.

VTT:n keräämässä tuulivoiman vuositilastoissa tuulipuiston voimaloita kutsuttiin aluksi tunnuksilla *Kuivaniemi 1–7*. Vuoden 2007 tilastoissa voimaloille annettiin yksilöivät tunnukset. Kuivaniemi 1 kutsuttiin jatkossa tunnuksella *Vatunki 1*, Kuivaniemi 2–4 oli siten *Kuivamatala 1–3*, Kuivaniemi 5–7 vastaavasti *Vatunki 2,3 ja 5*, ja viimeiseksi *Kuivaniemi 8* oli *Vatunki 6*. Erehdyksestäkö johtuu, että tilastoista puuttui tunnus *Vatunki 4*?

Ensimmäinen Vatunkiin pystytetty tuulivoimalaitos on tanskalaisen Nordtankn valmistama NTK500/37. Sen napakorkeus on 35 metriä, tuuliturbiinin halkaisija 37 metriä, ja sen kapasiteetti on 500 kilowattia eli 0,5 megawattia.

Kolme Kuivamatalalle pystytettyä tuulivoimalaitosta ovat tanskalaisen NEG Miconin valmistamaa NM44/750-mallia, joiden napakorkeus on 50 metriä, tuuliturbiinin halkaisija 44 metriä, ja joiden kapasiteetti on 750 kilowattia eli 0,75 megawattia.

Seuuraavat, Vatungin satamaan pystytetyt voimalat, ovat NEG Miconin valmistamaa NM48/750-mallia, joiden napakorkeus ja teho ovat samat mutta tuuliturbiinin halkaisija on 48,2 metriä.

Toistaiseksi uusin tuulivoimalaitos on Vatunkiin rakennettu tanskalaisen Vestasin valmistama V80/2000, jonka napakorkeus on 78 metriä, tuuliturbiinin halkaisija 80 metriä ja kapasitetti 2 000 kilowattia eli 2,0 megawattia.

Historiaa
---------

Tuulivoimapuiston ensimmäisen voimalan rakensi Kuivaturve Oy vuonna 1995. Se oli 500 kilowatin tuulivoimalaitos (Kuivaniemi 1), joka käynnistyi elokuussa. Kolme vuotta myöhemmin rakennettiin Kuivamatalan saarelle voimalat Kuivaniemi 2–4 ja ne käynnistyivät lokakuussa 1998. Nämä voimalaitokset on VTT:n vuoden 1999 tilastoissa merkitty kuuluvaksi VAPOn tuulivoima Oy:lle. Tuulipuiston kapasiteetti nousi samalla 0,5 megawatista 2,75 megawattiin. Seuraavat tuulivoimalat rakennettiin Vatunkiin ensimmäisen lähelle. Ne käynnistyivät marraskuussa 1999 ja ne nimettiin aluksi tunnuksilla Kuivaniemi 5–7. Tuulipuiston kapasiteetiksi tuli 5,0 megawattia ja Kuivaniemi oli hetken Suomen toiseksi suurin tuulipuisto hieman isomman Reposaaren tuulipuiston jälkeen. Tuulipuiston viimeinen laajennus tapahtui joulukuussa 2002, kun Vatunkiin pystytettiin Vestasin valmistama tuulivoimala. Tuulipuiston kapasiteetti kohosi nyt seitsemään megawattiin ja Kuivaniemi sijoittui muutaman vuoden ajaksi neljän suurimman tuulipuiston joukkoon.

VTT:n tuotantotilastoissa ensimmäisen tuulivoimalan omistajaksi ilmoitetaan vuoteen 2001 asti Kuivaturve Oy, jolloin sen omistajaksi vaihdettiin VAPOn tuulivoima Oy. Tämän jälkeen kaikilla voimaloilla on sama omistaja. VAPO suunnitteli vuonna 2012 tuulipuiston uusimista, mutta se kaatui asukkaiden vastustukseen. Leppäkoski Group osti VAPOlta koko tuulipuiston vuonna 2012. Leppäkoski on osoittanut halukkuutta kehittää tuulivoimapuistoa eteenpäin tehdessään siihen tähtäävän ehdotuksen Kuivaniemen osakaskunnan kanssa vuonna 2022.

Katso myös
----------

* Luettelo Suomen tuulivoimaloista

Lähteet
-------

1. 1 2  EPV Tuulivoima Oy (operaattori) *www.thewindpower.net*.  29.9.2023. Ranska:  The Wind Power. Viitattu 2.1.2024. (englanniksi)
2. 1 2 3 4  Kuivaniemen tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 2.1.2024.
3. 1 2 3  Leppäkosken Energia osti Vapon tuulivoimaliiketoiminnan *leppakoski.fi*.  3.9.2012. Leppäkoski Group. Viitattu 2.1.2024.
4. 1 2 3 4 5  Hannele Holttinen & Juha Kiviluoma: Tuulivoiman tuotantotilastot (PDF) *vuosiraportti 1999*.  24.5.2000. Helsinki:  Valtion tieteellinen tutkimuskeskus. Viitattu 2.1.2024.
5. 1 2 3  Holttinen, Hannele: Tuulivoiman tuotantotilastot (PDF) *vuosiraportti 2007*.  2008. Helsinki:  Valtion tieteellinen tutkimuskeskus. Viitattu 2.1.2024.
6. ↑  Vatunki 1 *www.thewindpower.net*.  4.9.2023. Ranska:  The Wind Power. Viitattu 2.1.2024. (englanniksi)
7. ↑  Kuivamatala 1-2-3 *www.thewindpower.net*. Ranska:  The Wind Power. Viitattu 2.1.2024. (englanniksi)
8. ↑  Vatunki 2-3-5 *www.thewindpower.net*. Ranska:  The Wind Power. Viitattu 2.1.2024. (englanniksi)
9. ↑  Vatunki 6 *www.thewindpower.net*. Ranska:  The Wind Power. Viitattu 2.1.2024. (englanniksi)
10. ↑  Laakso, Timo: Tuulivoiman tuotantotilastot (PDF) *vuosiraportti 2002*.  13.5.2003. Helsinki:  Valtion tieteellinen tutkimuskeskus. Viitattu 2.1.2024.
11. ↑  Laakso, Timo & Holttinen, Hannele: Tuulivoiman tuotantotilastot (PDF) *vuosiraportti 2001*.  27.5.2002. Helsinki:  Valtion tieteellinen tutkimuskeskus. Viitattu 2.1.2024.
12. ↑  {{Verkkoviite | Osoite =  | Nimeke = Monen Perämeren asukkaan mitta täyttyi - tuulivoimapuisto suunnitteilla lähelle rantaa | Tekijä = Mainio, Tapio | Julkaisu = il.fi | Ajankohta = 25.10.2022 | Julkaisupaikka = Helsinki | Julkaisija = Iltalehti | Viitattu = 2.1.2024}
13. ↑  Kuivaniemen Osakaskunta ja Leppäkoski Group myötätuulessa yhteistyöhön *leppakoski.fi*.  22.10.2022. Leppäkoski Group. Viitattu 2.1.2024.

Aiheesta muualla
----------------

* Kuvia tai muita tiedostoja aiheesta **Kuivaniemen tuulivoimapuisto** Wikimedia Commonsissa

* Kuivaniemen tuulipuisto (omistajan verkkosivut)